
Nhungamidzo 


KARE KARE varungu vasati vauya munyika ino, madziteteguru 
edu akanga asina zvinyorwa. Pfungwa dzavo dzakadzama 
dzakanga dzisinganyorwi. Ambuya vakanga vaine nzvimbo huru 
mumhuri imwe neimwe. Ndivo vaitaura ngano dzapasichigare. 
Asi nhasi uno zvinhu zviri kupinduka. Tiri kuona vanhu 
veAfrica vari kuedza kutorawo nzvimbo yavo pakati pamamwe 
marudzi apasi pose. Izvi zvinoonekwa nenyota yavainayo 
mufundo nokuita zvose zvinoita kuti rudzi rufambire mberi. 
Chinhu chinofadza kuti kunyorwe bhuku rine nziyo 
dzapasichigare netsva rinofanana neriri (Shona Verse). Mutauro 
wedu weShona uchiri shure zvikuru pazvinyorwa. Ndizvo bhuku 
iri rinoratidza danho rapamberi. Vana vaduku navakuru, tose 
tinozofara kuverenga nziyo dzinofadza nokutipa pfungwa 
dzakadzama. Iri bhuku rava nheyo muzvinyorwa zvinofanana 
nezvizvi. Pfungwa dzedu dzinozosimudzirwa mune zvose 
zvakarurama apo tinoverenga nezvezvisikwa zvinofanana 
namakomo, zuva nenyenyedzi namaruva enyika. Kunemi vanyori 
ndinoti makorokoto. Musanete. Zvinyorwa zvenyu zvinozogara 
nokusingaperi napamusana pokuti ndimi vavaruri mune iyi nzira. 


M.A. Wakatama, M.A. (Lond.) 
Hartzell Teacher 
Training School, 
November 1958 


Nziyo dzepasichigare 


Dzakaunganidzwa naM. Shamuyarira 


Mwana Wenyu Vakoma 


MWANA wenyu wachema vakoma 
Achemera mai vakaenda, 
Vakaenda kwaChidyamupunga 
Chidyamupunga magaka aora. 


Aora mhiri kwaMungezi 

. KwaMungezi kune banga jena, 
Banga jena rokucheka nyama 
Nyama nyama ndeye paruware. 


Yemuhunza inozarevhu. 
Heino njiva hu-u, 
Inogurukuta hu-u! 
Nekana muzasi hu-u! . 


Kamwe kari kumba hu-u, 
Kanokanga zviyo hu-u, 

Zviyo zvavatete hu-u, — 
Tsanga yangu yawa hu-u! 


Yagonongwa nani hu-u, 
NaMukuyadenhe hu-u, 
Wagoiisepi hu-u, - 
Kurwizi rukuru hu-u. 


Kunodyiwa tsamvi nenheketenge 
Chamupidigori maridzambira 

. Huku ine mwongo muchidodoma 
Kwiyo! Kwiyo! Goko-o! Goko-o! 


Baba Wakanditi Shiringinya 


BABA wakanditi shiringinya: ndiwe woga 


Shiringinya. 

Baba wakanditi shiringinya: ndiwe woga 
Shiringinya. 

Baba wakanditi chiroora: ndiwe woga 
Chiroora. 

Baba wakanditi chikurisa: ndiwe woga 
Chikurisa. 

Baba vanditi chenjeresa: ndiwe woga 
Chenjeresa. 

Baba wakanditi vaka imba: ndiwe woga 
Vaka imba. 

Baba wakanditi dzidzisa: ndiwe woga 
Dzidzisa. 

Baba wakanditi mhanyisa: ndiwe woga 
Mhanyisa. 


Baba wakanditi kwasha tsuro: ndiwe woga 


Kwasha tsuro. 
Baba wakanditi tema huni: ndiwe woga 
Tema huni. 


Poti Poti Ma NE 


POTI POTI zinyangarinyanga, 
Ndinotsvaka wangu, zinyangarinyanga, 
Musuki wendiro, zinyangarinyanga, 
Anodzichenesa, zinyangarinyanga, 
Simuka hende! Zinyangarinyanga. 


Poti poti zinyangarinyanga, 
Ndinotsvaka wangu, zinyangarinyanga, 
Mureri wemwana, zinyangarinyanga, 
Asingamuchemedze, zinyangarinyanga, 
Simuka hende! Zinyangarinyanga. 

Poti poti zinyangarinyanga, 
Ndinotsvaka wangu, zinyangarinyanga, 
` Mubiki wesadza, zinyangarinyanga, 
Anorimononga, zinyangarinyanga, 
Simuka hende! Zinyangarinyanga. 


Poti poti zinyangarinyanga, 
Ndinotsvaka wangu, zinyangarinyanga, 
Mukuyi wezviyo, zinyangarinyanga, 
Anozvitsetseta, zinyangarinyanga, 
Simuka hendei! Zinyangarinyanga. 


Mushava Nendarira 


NDIANIKO mushava nendarira mushava? 
Muchafa mushava nendarira mushava. 
Tsikwa mushava nendarira mushava. 
Mowa mushava nendarira mushava. 


Ndianiako mushava nendarira mushava? 
Sekai mushava nendarira mushava. 

Rwambiwa mushava nendarira mushava. 
Muchaneta mushava nendarira mushava. 


NdiSara mushava nendarira mushava. 
Mujakachi mushava nendarira mushava. 
Makanyadza mushava nendarira mushava. 
Chipo mushava nendarira mushava. 


Marwei mushava nendarira mushava. 
Dzumbunu mushava nendarira mushava. 
Chinhoyi mushava nendarira mushava. 
Taona mushava nendarira mushava. 


Ndianiko mushava nendarira mushava? 
Madziva mushava nendarira mushava. 
Mahiya mushava nendarira mushava. 
Magaya mushava nendarira mushava. 


Du... du Muduri 
| DU . . .DU muduri, katsve | 
. Du . . .du muduri, katsve 

Du . . .du muduri, katsve. 


Du . . .du muduri, katsve 
Teresa muduri, katsve 
| l Charakupa muduri, katsve. 


| 
| 
| 
| 
| 
| 
Du . . .du muduri, katsve is si | 
Tukiso muduri, katsve Er | 
Chipo muduri, katsve. | 
Å 
| 
| 
| 


Å oy 
Du“. .du muduri, katsve 
‘Tombana muduri, katsve 
Marwei muduri, katsve. 


Du . . .du muduri, katsve 
Derina muduri, katsve 
Muchaitei muduri, katsve. 


 Du...du muduri, katsve 
Mhondiwa muduri, katsve 
Mutandwa muduri, katsve. 


| 

| Du . . .du muduri, katsve — | 
Sekai muduri, katsve 

_ Zvirevo muduri; katsve. 


i ' Du... .du muduri, katsve 
Chakanetsa muduri, katsve 
Chinembiri muduri, katsve. 


Du.. . du muduri, katsve 
Musekiwa muduri, katsve 
Tariro muduri, katsve. 


Du... du muduri, katsve 


Chimhosva muduri, katsve 
Hatifari muduri, katsve. 


Du .. . du muduri, katsve 


Runesu muduri, katsve. 
Chenzira muduri, katsve. 


Mwanangu Chiramwiwa 


MWANANGU Chiramwiwa 


Endawo kumagaka 
Uzopa VaNyamande - 
Vane meso machena. | 


Anenge engururi 
Ngururu dzaChijaka 
Chinongojakaira 
Nenyika yose yose. 


Ndoita hwaChigwaku 
Wakanzi kanga zviyo 
Pidigu zvenge zvatsva 
Pidigu zvenge zvatsva. 


Maringoringo ndeani? 


MARINGORINGO ndeani? | 
NdeaMujijiribanga_ l 
Wazoriwana muchikunda 
Gonzo rine ndoro pamusoro 
Chiya chidembo 
Pamuchinyu chinyura. 


Bayawabaya 


YOWERERE! Bayawabaya! 

Yowerere! Mukono unobaya dzose! 
Yowerere! Bvunza wabvunza! 
Yowerere! Mukono unobvunza dzose! 
Yowerere! Rova warova! 

Yowerere! Mukono unorova dzose! 
Yowerere! Bayawabaya! 

Yowerere! Mukono unobaya dzose! 


Chamuningwa 


RIRI-IRI riri riri: chamuningwa, 

Riri-iri riri riri: chamuningwa, 

Riri-iri riri riri: chamuningwa, 

Riri-iri riri riri: chamuningwa. 
Hama dzangu dzakapera kufa; 
Chamuningwa, riri, chamuningwa. 
Amai vangu ndovaviga pai? 
Chamuningwa, riri, chamuningwa. 


Riri-iri riri riri: chamuningwa, 

Riri-iri riri riri: chamuningwa, 

Riri-iri riri riri: chamuningwa, 

Riri-iri riri riri: chamuningwa. 
Baba vangu ndovaviga pai? 
Chamuningwa, riri, chamuningwa. 
Amai vangu ndovaviga nani? 
Chamuningwa, riri, chamuningwa. 


Riri-iri riri riri: chamuningwa, 

Riri-iri riri riri: chamuningwa, 

Riri-iri riri riri: chamuningwa, 

Riri-iri riri riri: chamuningwa. 
Sekuru vangu ndovaviga pai? 
Chamuningwa, riri, chamuningwa. 
Ambuya vangu ndovaviga nani? 
Chamuningwa, riri, chamuningwa. 

- Riri-iri riri riri: chamuningwa, | 

Riri-iri riri riri: chamuningwa, 

Riri-iri riri riri: chamuningwa, 

Riri-iri riri riri: chamuningwa. 
Zvino ini ndozviviga pai? 
Chamuningwa, riri, chamuningwa. 
Zvino ini ndofusirwa nani? 
Chamuningwa, riri, chamuningwa. _ 


Marugonhera 
— MARUGONHERA wauya 
l- Shavi romwana rasvika, 
| Marugonhera wauya 
Shavi romwana rasvika. 


Marugonhera wauya 

Shavi rokudya rasvika, 
Marugonhera wauya 

Kudada komwana kwasvika. 


Marugonhera wauya 

Kuimba komwana kwasvika, 
Marugonhera wauya 

Kuimba komwana kwasvika. 


Marugonhera wauya 

Kuseka komwana kwasvika, 
Marugonhera wauya 

Kuseka komwana kwasvika. 


Marugonhera wauya 
| Kuchema komwana kwasvika, 
Marugonhera wauya 

Kuchema komwana kwasvika. 


Dzwitswi-i Gonzo Richapinda 


DZWITSWI-I gonzo richapinda, 
Dzwitswi-i gonzo richapinda, 
Dzwitswi-i gonzo richapinda, 
Dzwitswi-i gonzo richapinda. 
Murume wako ndiani? 
NdiTichaona. 
Tichaona iwe, pfura zvipanga 
Ungondoroora Masiyiwa. 
Masiyiwa iwe, itswa mupunga 
Nenyama yehuku 
Ugondopa Tichaona. 


Madetembedzo matsva 


naSolomon Unas 


Dzose Shiri Ndedzangu 


DZOSE Shiri dzomumvura ndedzangu: 
Madhadha anonwa mvura ndeangu, 
Kanyururahove kose ndekangu, 


Gukurwizi romumvura nderangu. 


Shiri dzinobhururuka ndedzangu: 

Njiva nenhengu nehuta ndedzangu, 
Renge nenjivamutondo ndedzangu, 
Hoto nekondo netsoro ndedzangu. 


Neshiri dzinotizira ndedzangu: 
Matendere namaguwi ndeangu, 
Hwata namunditi idzi ndedzangu, 
Magora nemhou dzose ndedzangu. 


Dzinodududza muruwa ndedzangu: 
Hwerekwere namarenge ndedzangu, 
Horwe nendova nehwari ndedzangu, 
Huta nehuku nehanga ndedzangu. 


Dzose dzinoimba shiri ndedzangu: 
Huvirikuviri iyo ndeyangu, 
Mhupupu netsutsunhwa shiri dzangu, 
Hungwe nenjerere dzose ndedzangu. 


Shiri dzedenga hadzisi dzangu: 
Chikondomasvinu hachisi changu, 


.Chipungu negondo hadzisi dzangu, 


Rukodzi nengavi hadzisi dzangu. 

Shiri dzousiku hadzisi dzangu: 
Dahwamaringa harisi rangu, 
Chipotono, chigunda handi changu, 
Namazizi, kwete haasi angu. 

Ruya Rangu Shora å 


RUVA rangu shora, rinenge nyenyedzi, 

+ Kana ichipenya, mugombero guru, 

Rinokunda zuva, rinokunda mwedzi, 
Kana wovheneka uri jenaguru. 


Pasi pemakomo, pasi padzo shongwe, 
DzeNyota dzizere mweya wakapora, 

Ndokwandakawana rinofadza shombwe, 
Richangovhurura nhengo dzaro shora. 


Pandakariona, ndikasarishora, 
Noutete hwaro richangovhurura, 
Ndikarida kwazvo ruva rangu shora, 


Ndokubvapo ndenge ndaniwa nemvura. 


Kana kovhuvhuta, noruwa rwazara, 
Unotonhorera mweya wemasora, 

Unorinzwa bani nomweya razara, 
Worunako rwaro, ruva rangu shora. 


Ndichindoriona, iri ruva rangu, 
Mazuva mazhinji ose akanaka, 

Ndaiperekedzwa neshamwari yangu, 
Pakudoka kwaro zuva rakanaka. 


Zvino wangu mwoyo wakafa neshungu, 

Kuti dai waro kuuna rarega, ` 

Ndikadisa kuti ndiritanhe hungu, 
Ndigogara naro muupenyu ndega. 

Paye ndichafara iri ruva rangu, 
Ndakarangarira ndikakudza rudo, 

Mwoyo ukabanda muchipfuva changu, 
Ndikaziva Mwari rudo rwavanoda. 


13 


Ndipe iri ruva muupenyu hwangu, : 
Kuti mwoyo wangu uve nokugutswa, 
- Handizonyunyuta napakufa kwangu, 
Kunyange ndozofa mweya wopupurutswa. 


Panyika hapana chiyevo chikuru, 
Chingakunde iri ruva rangu shora, 

Musha worunako, ruyevo rukuru, 
Ndiro ruva rangu iri kuna Sawi. 


Kuyevedza kwaro kuri yangu pfungwa, 
Nokurida kwangu zvose zvichapera, 

Kana ndichafunga neriri kugungwa. 
Rinokunda iri, ruva rangu shora. 


Mudikanwi Wangu 


MUDIKANWI wangu kunyange uri kure, 
Asi ndiri wako, l 

Wakandipa mwoyo, wangu ndikakupa, 
Kuti uve wako. 


Ndinoayeuka mazuva aye aye, 
Norufaro rwawo, 

Handinai rumbo, handinai pfungwa, 
Asi yako chete. 


Makomo eNyota munyika yaChiweshe, 
Ine mvura zhinji, 


_ Anondifungisa nenyika yauri, 


Iwe ruva rangu. . 


Pedyo navavengi, pedyo neshamwari, 
Hazvirevi chinhu, 

Iwe uri zvose izvo zvandinoda, > 
Ndinofadzwa newe. 


Kunyange ndoputirwa namatambudziko 
.Muno muMazowe, 

Asi pfungwa yako inobengenura, 
Bute rokusuwa. 


Gara murufaro, gara ruva rangu, 
Rufaro rwomwoyo, 

Wakandipa mwoyo, wangu ndikakupa, 
Bedzi ndiri wako. 

. Makomo eNyota 


ANOYEVEDZA sei makomo eNyota, 
Akashongedza nyika yaMambo Chiweshe! 
Zvinondifadza sei kana ndichirota, 

Ndiri mhiri yaSawi pedyo nokwaGweshe. a 


Ndinoyemura sei makomo eNyota, 
Kutiva mumumvuri yawo richabuda, 
Napakunge rodoka usiku hwosvika, 
Ndiri mhiri yaRuya nzvimbo dzandinoda. 


Kuyevedzawo here kwenyika yeNyota! 
Munhuruka wosvika miti yopfumvura, 
Maruva omubani achena sedota, 
Pfumvudza yeminhondo nyika yapfumbidza. 


Ndinogodisa sei kuva kwaChiweshe 
Ndichinzwa nziyo itsva dzeshiri mugan'a, 
Nenziyo dzavagere mumisha tekeshe, 
Vachigere chinyakare vasina hanya. 


Iyi nyika yeNyota pedyo kuna Sawi, 
Inyika yomupunga chibage nezviyo, 
Inyika ine hova dzinongoerera, 
Vanhu vageremo vazere nenziyo. 


Kunyange ndiri kure nenyika yeNyota, 
Ndichiri nyika dzino dzinenge masowi, 
Zvinondifadza sei kana ndichirota, 

Ndiri mhiri kwaGweshe, pedyo kuna Sawi. 


å 
| 


Guva Raasozivikanwi 


PANO parere muviri usozivikanwi, 
Unotonhodzwa nomumvuri wedombo guru, 
Nenguva dzine madutu, iye mudikanwa, 
Dzinomusiya arere hope dzake huru. 


Pano parere mapfupa aimbove munhu, 
Waifemawo nokuimba dzimbo dzenjari, 
Nokugunzvwa nokushatirwa nohwedu unhu 
Nenziyo dziya dziya dzokusoka ukari. 


, 


Pakaiswa gate pamusoro paro guva, 
Isu rokutiratidza pakurota kwake; 

Asi chiratidzo chegore kana chenguva, 
Hapanaba chingazivise isu nezvake. 


Izvi zviratidzo zveyokusaziva nguva, 
Rimaro rokusaziva rapaguva rako, 

Hei hari yakakwidibirwa iri paguva, 
Namatombo akarongwa akaringe bako. 


Pasi pasi paro ibwe rotofefenuka, 

Iye wake musoro ndipo pawakanyura, 
Mhundwa nedendamumera zvongobidinuka, 
Zviratidzo zvayo nguva ndefu yapfuura. 


Pahari iyi yakadai, tingaverengei, 
Pasinai norunyorwa rwavakasvinura? 
Paguva iri rakadai tingazozivei, 
Kunongova kusumirwa kwaasopindura? 


Tarisa pawakarinzwa musoroyu wako, 
Navanhu chitunha ichi ndokuunganirwa, 
Nerima rakwidiba rakoda zuva rake, 
Ndokumusiya asumirwa afukatirwa. 


Chokwadi, chokwadi, ivhu iri ramunoona 
Rakadya vanhu vasakamboipiwa nguva, 
Yokuvhurura seruva dzvene romubani, 
Rinorurutsa mwema wakanaka weruva. 


Zvichida gomo iri rakasara banzvi guru, 
Raizezesa nyika navaive mairi, 

Raiti roti roringisa nyika iyi huru, 

Raiti ndinika tenzi wezviri kwairi. 


Masango aya nemiti izere makomo, 
Nouswa uhu hwangoti bibinu nesango, 
Norukova runoerera pasi pegomo, 

Zvose zvaichive zvake nouchi hwemhango. 


Zvino wasara mugomo wava woga woga, 
Nyika iyi yawaifamba yose paimire, 
Kusati kwava nenhare idzo dzoga dzoga, 
Nhasi yava yomutorwa ndiye changamire. 


Haichatorwa mapfihwa okukomba choto 
Akati tande nemhuri kunze kuri kweru; 
Haichatorwa masvinga okukuhwa moto, 
Wokuitira tuzukuru ngano manheru. 

| Nyenyedzi Yedenga | 


, TAIMA, taima nyenyedzi yedenga, 
Ugere kusina naanokuvenga, : 
Penya, penya, muchinda wedenga, : 
Pedyopo ugere nezhenje redenga, 
Mutsindo wedenga nomukurumbira | 
- Wavagere uko vanoridza mbira, 
Newe unonzwika. panguva nenguva, 
' Kunzvimbo dzisina musi kana nguva. 


Neshungu tizere yokuuya uko, 
Kunzvimbo dzomweya kuzoona zveko, | 
Vachenjeri vedu vari pasi pano — 

Kuedza vachiri kuwana mazano 

Okuti vazive rokudenga simba, 

Noupenyu hwadzo hondo dzinoimba. | 
Asi vanoshaya uchenjeri hwako | 
Iwe, hwakakwidza kwaugere zvako. | 
Nziyo dzavagere muzinda waMambo 

Navane rugare rusingazoti mbo! - | 
Vasorega kureva minana yeko, A 
Navagere kutsi kwemakore eko, 

Mune yako nzeve zvose zvinopinda. 

Zvose zvokudenga ndezvako muchinda. 


Pane nziyo pano dzinogaroimbwa, 

Navafungi kuti nyika yakaumbwa 

Nowayo muumbi achiti ndeyavo, 

. Kuti vazogara paumambo zvavo, 

Mugwanza regute tongorera bishi 
-Raputira vanhu nohwaro umbishi. 

Pano mweya pano uzere kusuwa 
Unoti vazhinji vagere muruwa 

Vanounzwa uchivhuvhuta zvikuru, 

Hana dzavo dzozara kutya kukuru. 


Pano mweya pano uri mumashizha, 
Unodhiriridza semvura yezhizha, 
Mvura yegungwa nokwayo kuwanda, 
Isu tinoshaya napo pokuhwanda, 
Kunyange makomo tokwira marefu 
Asi tinobatwa tose nechinepfu. 


Asi kunyangove mudutu pachando, 
Wakasimba iwe sedombo rehando, 
Iwe uno mwenje usingambodzima 
Ugere kunzvimbo dzisina rima. 
Ringasvike dntu nesimba rizere, 
Rizunguze nyika ino yatigere, 
Kungasvike mweya wehasha kwatiri, 
Asi hausvike kudenga kwauri. 
Taima, taima, nyenyedzi yedenga! 
Ugere kusina anombokuvenga! 

Dandanda Kujenaguru. 


MUKA jenaguru, mukoma wenjedzana, 
Ufadzise hwanzvo. hunonanaidzana, 
Rigoti rozoti zuva ropatitsa, | 

Isu nafnakore roanyangaditsa 
Rigowana iwe. wakamuchengeta 
Mudzimai wako wakamufungata. 


Zvakaipa sei kuti iwe zuva, 
Umukire mwedzi mupfavi senguva. 
Mhepo iyi yebundo upenyu isina, 
Izere rufuse upenyu haina, 

Zuva roti patsu muchoto topinda,. 
Itonhodze mwedzi, vanhu vagorinda. 


Iwe shirichena isina mapapiro, 
Inovaridzisa tsamwa dzamadiro 
Inovapandutsa vachiri madzukwa, 
Vachangoputirwa .norudo rwarukwa, 
Vheneka nomwenje wakoyo mutete 
Ufadzise rudo ruchiri rutete. 


_ Nguva dzemauro mwedzi uchiri mutsva, 
Unovadzidzisa varwo rudo rutsva, 
Kumonerwa kwadzo tsambo dzokudana 
Kusaka mauro pano kwawadzana, 
Pakati pemwoyo yavanovhevhana, 
Vanoedzesera maitiro ako. 


Nenyunyu dzebundo, nadzo mhuka dzose, 
Ichapera mhuri, icharova yose, 
Nokukuruzurwa zvitsitsinho zvayo, 
Nenyoka yemhundwa nouturo hwayo, 
Unozvityei izvi, nhasi iwe zuva 
Zvowochenamira mwedzi wakapuva? 


OO ee SS 


Ona masikati kwenge bumharutsva, 
Mhute inokwira’ sekwesora kutsva, 
Dzimba segangiro nomoto rizere 
Dzova dzobvuridzwa nerimi rizere. 
Kana nokufema kwenge kutakwaira, 
Kwenjiva mumuti inotapatira. 


Hapachina simba richazozorodza 
Zuva rinoronda mwedzi kuparadza, 
Simba rokudenga nerepasi pose, 
Nenjere dzavanhu zvinokundwa zvose, 
Nokutsva kwezuva zvenge zvisopona, 
Rinotsvaka mwedzi uyo risoona. 


Muka jenaguru, nyanzwi yavavhevhi, 
Zuva rigonyara wenhema murevi, 
Dutu ugomutsa rinotonhorera, 
Rinozovhuvhuta nokudzidzorera, 
Shiri dzomujese nokurara dzive, 
Mweya wakapora vavhevhi vative. 

Madetembedzo matsva 


naW.B. coves 


Nyanduri 


KARIKOGA murume anofamba chimhukutira, 
Nepfungwa dzakaedza sezuva riri mukukwira, 
Rinovhenekera mumipata risati radoka, 

Anengezve nyenganyenga kunge kumafuro yodzoka, 
Inopembera iri muchadenga mumapako yananga, 
Ari kure paye rufuramhembwe rusati rwatanga. 


Karikoga ipfungwa imwe inopenya sezuva, 
Rinorondedza gwara rimwe sorufu neguva, 
Inoruka manho muusiku nemumasikati, 

Isina nerima rehope ringamboiti dzikati. 
Pfungwa yakadaro yakatungamirirwa norujeko, 
Somufambi anovhenekerwa nomwedzi worudeko. 


Murume wakadaro nhai, wakamirira kunzvenga 
Budzi ripi neripi rine ruvara runochenga, 
Nokuti kutsi kwaro kune nduru inokora, 

Asi mapudzi ane mbeu inoponesa anotora, 


. Kose kusina rujeko rwepfungwa kwaari kwakadzima, 


Nokuti anoti rudo neshungu zvakatosvorwa nerima. 


Murume wakadaro anoona zvinhu sezvazviri, 
Anobvuma haashore kunyange zvinhu zvisina mbiri, 
Unomuwana pazasi pegute guru akati zerere, 


‘Mukatimo meuswa hwakasvibira sezerere, 


Achiyeva nokututunha mukuimba kwatwo tushiri, 
Twose tunodya: honyi, hwiza, mhodzi notutsiritsiri. 


Zvinyoronyoro anonyemwerera semvura inonaya, 
Yebumharutsva inozadza mhango madzinonwa haya, 
Chitonhotonho anofamba sekakova kechirimo, 

Kane mvura inosininika nemunyasi meturuva turimo, 
Nokuti ane mwoyo unobvuma nokuda, 

Kune veruwa anopa chiedza sezuva rinobuda. 


Mbiri kwauri unofunga muchinyararire Nyanduri, 
Budzi rimwe nerimwe roruzivo rizvarwe mauri, 
Kuti mukaka waro pfungwa imwe neimwe unamire, 
Kuruzivo rwako, nesuwo mumwe nomumwe tifanire, 
Setusipiti tusingapwe, kufashukira nhivi dzose 

Kuti tigopa munyoni kuturuva twune nyota twose. 

-= Ruva Rangu Shora i 

MHORA ndiro ruva rangu shora, 
Ruva risina kana tuminzwa, 
Rine mwena usina anoshora, 


Kunhuwira kwaro ndinorinzwa, 
Kunge padyo naro ndimire. 


Ndinofara sei ndichiriona, | 
Ndinosuwa sei ndichirishaya, 
Pamuti waro kunge radonha, i 
Ruva risina minzwa inobaya, | 
Ruva rangu shora rezhizha. l | | 


Yomunhuruka inorikudza, — l l | 
Rousiku dova rorigutsa, : 

Nembiri yaro ndinorikudza, ; 
Nyuchi dzesango rinodzigutsa, l 
Nomusvisvi waro unotapira. 


Mangwanani nyuchi dzorivinga, | 
` Dzichinzwa mwema unonhuwira, | 

Pamasikati ndinoriringa, 

Ndine mwoyo unorisuwira, = 

Ruvaro rinoshongedza nyika. 

Dutu, Tsanza, Mheni 


KAKORE kakatenderera nemvura, 
Kamhepo kakuruva kakambumura, 
Kazuva kachakati ganan'ana, 
 Mushure tsanza nemabhanan'ana. 


Rakavhuvhuta dutu remupambara, 
Rodzitinha mhuka dzinopambara, 
Nokukototsa vanhu kumakura, 
Kwavaiswera vachisakura. 


Denga rose rakanzi gude gude, 
Tikasuwa tose rufu tisingarude, 
Dutu, tsanza, mheni zvotivhundutsa, 
Kutya mumwoyo kukatirurutsa. 


Vanhu vose mwoyo yakasuruvara, 
Miviri nokutya ikanunuvara, 
Nokuvaima kwayo yorukore, 
YeZvita mukupera kwaro gore. 


Dutu kunge richariga dzimba, 
Vanhukadzi zvakavapedza simba, 
Vakakumbira kuitirwa nyasha, 
Kuti dzaMambo dzigopera hasha. 


Kupfutsa moto vanako kuneta, 
Vobika sadza kufa vachiteta, 
Kuti mhuri iwane chokudya, 
Mukati mero rima dema rokutya. 


Zvaipa mhou kuona yorigwa, 
Miti, mashizha nernvura origwa, 
Nokutinhira dzimba dzozunguzwa, 
Shiri nedutu mumiti dzozunzwa. 


Vakatsiga misuo nemadare, 
Kutinhira zvakare nepakare, 

` Kwakanzwika munzeve dzevanhu, 
Vose, kwese pasisina muganhu. 


Iyi yakave nguva yerunamo, l 
Mumhuri nemhuri ikave nhamo, 
Vakazadzwa vose nokutya kurova, 
Mumupata uyu wevhu regova. 


Ndiani angamire ruchiuya, 

Ari kufudza, kumusha kukuya, 
Kana ari kuidzikwa youshe, 
Ndaza, pachigaro china kushe? 


Chinhu chose chine acho magumo, 
Asi tinokanganwa iyi tsumo, 

Rufu haruna kana mufemberi, 
Rwakuda hakuna zvomuzemberi. 


Chiuya Mwedzi weGumiguru 


CHIUYA mwedzi weGumiguru, 
Miti ipfumvure nezviuru, 
Tione mipata kusvipira, 
Nemiti patsva inotungira, 
Tigonzwa kwenyenze kurira. 


Uya muzukuru wezhizha, S 
Uburitse mudzvanzvana emazhizha, 

Ose kunze nemisodzi inotonhodza, 
Munhenheramo shiri dzinyatsogodza, 

Vafudzi nemichero wovatomodza. i 


Kana tave mumwedzi weGumiguru, 
Makan'a otangisa kuti simunyuru, 
Kuripfekedza ivhu nouswa utsva, 
Ranga ratungurwa chirimo norutsva, 
Yako mvura yorieredza gungutsva. 


Kunyange zvazvo izvi patsva zvotunga, 
Mwoyo wako unoshushwa nokufunga, 
Kupfuura kweako aya mazuva, 
Zvawakudza zvisati zvaita maruva, 
Zvosarotumbuka iwe wava muguva. 


Kunge haya mvura yochemera, 
Varimi vose voiteerera, 

Dzose zvino mbeswa vorongedza, 
Kuti nadzo makura vagoshongedza, 
Nduta doro zvino hadzicharondedza. 


Hokoyoi Zvisikwa Zvamambo 


HOKOYOI imi maruva ezhizha, 

Nemiwoka imi emiti mashizha, 

Bandwe kana rasvika mvura yopera, 
Zhizha zvino ropera chando chotevera, 
Kwamuri kuchave kutambura nedambudzo, 
Mukati meuyu mwaka achave madzudzo. 


Hokoyoi madzvanzvana munotunga, 
Kwamuri zvino kuchave kudzunga, 

` Kunge chasedera chando chemasutso, 
Muchasvava nokuona muchiva tsotso, 
Pamwe chete nouswa muchatsva nomoto, 
Nomukadzi mobviriswa paye pachoto. 


Hokoyoi tupuka twomutukova, 
Eredzwai zasi zvino murege kurova, 
Mvura yenyu yose isati yapwa, 
Nokuti nezuva yose ichatapwa, 

` Imi mosara mava kudya kwakondo, 
Tunyurura, dzimwe shiri nemakondo. 


Hokoyowo munhu unofadzwa zvenhema, 
Nezvishongo pfuma yenyika zvose sema, 
Urongedze mbuva yerwendo runouya, 

Kuti wokwira zviye pasi wosiya, 

Nemiwo makapfeka unyerenyete, l 
Muchavigwa nendarama yenyu pamwe chete. 


Ndotevera Mwedzi Yegore 


MUMWEDZI weNdira hanga dzokandira, 
Makan'a nemasango zvoshonga maruva, 
Varimi mumakura vosakura, 
Mumera wokudzwa nemisi nenguva, 
Zvino yoyevedza paye pose yakura. 


Muna Kukadzi nyuchi dzodyira nembadzi, 
Madzimai muminda votanha nduva, 
Dziya dzemanhanga kudzidya votanga, 
Vari voga nzara votanda yezuva, 

Varume vavo kumisha nenzara voranga. 


Muna Kurume mbesa dzodonha mukume, 
Tsanga itsva pachena dzoti charavanda, 
Njiva dzokekedza mumhepo inofefedza, 
Dzotapatira mumapinga madzinovanda, 
Asi vavengi dzichinyatsovacherechedza. 


Muna Kubvumbi toonekwa neyemubvumbi, 
Mvura, mumakuru atinochera nzungu, 
Matapi mumupunga shiri dzodya mhunga, 
Varume votanga kuvaka zvino nhungu, 
Vakohwi muminda voswera vachidzunga. 


Muna Chivabvu toda kuzorodza mbabvu, 
Tanzwa kutakura dzomupunga nhengwana, 
Tichivaka zvirimba kuseri kwedzimba, 
Misi nemisi kusvika kutswa mangwana, 
Dakara miviri yose yodzimba. 


Muna Chikumi hope dzotorarwa navapfumi, 
Varombo maoko vorinda vakapeta, 

Chando chochena miviri yave nechena, 
Uropi hwavo nadzo hope hwaneta, 

Nokuti usiku hunoramba kuchena. 

Chikunguru topedzisa kudya nhunguru, 
Nokuti.mashizha ava kusasamuka, 
Nyika yave nouma kwese hwati dhuma, 
Zuva kuchamhembe richakataramuka, 
Makute echando pakufamba oripumha. 


Nyamavhuvhu mhepo yourutsa ivhu, 
Matimba matsva zvino toavavidzira, 
Mumatoro evhu dema riye nyoro, 
Emupunga mateka toasimudzira, 
Zuva roswedera pakati pomusoro. 


Gunyana shiri dzoyarutsa vadzo vana, 
Pfumvudza zvino yotangisa kudenhera 
Yave nguva kuti rive pamusoro zuva, 
Rovheneka chamhembe chakapfeka nhenhera, 
Makomo oshonga emutiti maruva. — 


Gumiguru zuva ropisa zvikuru, 
Mupunga mumatoro tava kudzongera, 
Hotanga uswiswi mumakanga kuti swi-i, 
Haya mumapinga mvura yodongera, 
Emipondochuru matema akati nzvi-i. 


Mune weMbudzi nhunzvi dzosika rudzi, 
Chii chisingadi rudzi rwacho kuwanda? 
Vanhu vomwaya mbesanwa rave besanwa, 
Kunyangovewo vakabatwa muuranda, 
Pasina ani nani anadzo hanganwa. 


MuZvita toona mhuka dzoita zvita, 
Kuiona yakasara shure mugore, 

Iwe munhu cheuka shure uone mitunhu, 
Yawapfuura muhana mako unyore, 
Kuitira ramangwana kana uri musvinu. 


Ruva Romutiti 


ZVINOFADZA sei kuona kumatongo edu, 
Mukati meuno mwedzi weGumiguru 
Ndokushanyira Mundarira, kakova kedu, 
Pfumvudza yodenhera, mukati mezuva guru. 


Ndinozvidisa sei zvikomo zvaMundarira, 
Izvo zvakakombwa mumativi nemititi, 
Zvinoyevedza sei kana ndozvitarira, 
Ndichiona mazviri, uma hwongoti pwititi. 


. Matsvuku kushongedza yezvikomo mipata, 
Zvikuru kana yepfumvudza yasvika nguva, 
Mumasango eruwa rwuno rweChipata. 


Zvinofadza sei kana maruva dzichitapa, 
Nyuchi rungwanani nokunge rondodeuka, 
Kunzwa dzongoti nzi-i nzi-i apo neapa, 
Mune maruva anotora meso nokutsvuka. 


Zvinoyemurika sei kana dzousvisvina, 
Shiri wakanunira musvisvi memaruva, 
Kudakara muruva musare musisina, 

Dzichizoonekazve mutiti radoka zuva. 


Anoyevedza sei emutiti maruva, Tg 


Ndakagara pasi pomumvuri wawo mutiti, 

Ndiine chiyevo cherunako rwerawo ruva, i 
Mwoyo ndakaunzwa kudonha kuti chikiti, l 
Nokufara pakati pembabvu muchipfuva. 


Hapana pfuma pasi ingapinde uhwu utsva, 
Hweruva rako iri rechirimo dzvukira, 
Kopisa sei ruvara runoramba kutsva, 
Mazingizi, shiri zvose zvinoriunganira. 


Mukumbiyi panyika wakaitwa nomunhu, 
Ungapindewe nyenye nechishongo chenyika, 
Une mwena wakati tekeshe mumatunhu, 
Usingashape kunyange mumvura ndakunyika? 

Rufu Rwomudzimba Wemhuka 


MARAMBAKWEDZA Wakamuka muvhimi wemhuka, 
Kumasango matema onanga ekucharara 

Mhuri yosara nedzimba, mhuka onde ima: 
Uta, miseve, mbere mbere vanhu vachakarara. 


Kuitakura mbuva anayo pfungwa yokuva, 
Akapedza masango kunze kuchiri kutema, 
Kwotanga kuchena, iye onanga revhu jena, 
Bani radzaifura mhuka rine rima dema. 


Raive sango rine mipani, rakakomba bani, 
Nezvuru zvakafugwa nemapinga emupondo, 
Mhuka dzainwa mumativi, etsanga mumativi, 
Mayakanga yakajeka munarovhu rerondo. 


Akave nomwoyochena kuona mvura chena, 
Akabatwa nokutya opinda musango dema, 
Rairira vapuro, remanyoro mafuro, 
Adzaidya mhuka, musangoro rakarema. 


Asvika pamuti musasa, akavaka musasa, 
Musango dema ane nhomba yenyama yemhuka, 
Pakudziya kwezuva, yakasvika yemhuka nguva, 
Kuti dzimwe mvura, naiyewo akasimuka. 


Kufamba chinyararire kuti adzinyangire, 

Mhuka dzaisa misoro pasi kuinwa mvura, 
Dzakatanga nzou, nzombe mberi mushure mhou, 
Ndokunge kune chamupupuri chiri kupfuura. 


Ware ware nahwo uta, woita hwechihuta 

Chiri kutya godzi, mhuka wonyangira, 
Kupenzura tsanga, kubvunda nokutya kwotanga, 
Asi nouturu nyoka yakamutangira. 


Kuchema nehasha mumwoyo zvokonza nyasha, 
Orangarira mhuri nepfuma yake kumusha, \ 
Ihwo hwofamba-famba uturu hwemhunguchuru, 
Kusina ani angamubatsire angoti rushu. 


Asati arota mhuri yake akairota, 

Mumaoko ehosi semimwe misi owira, 

Kune imwe nyika nyambiswa mweya wake woiswa, 
Hero rima rehope dzorufu ramuputira. 


Rufu kucharara, muviri negora waparara, 

Muvhimi achazopedzisira nokuvhimwa, 

Kutakura mbuva ainayo pfungwa yokuva, 
Nyambiswa nemhunguchuru udzimba huchadzimwa. 


Yake youdzimba mbiri yakanzwika mhiri, | 
Kwemakanga, kwehova nokwemakomo, 
Gumo rerufu muruwa chinepfu nokusuwa, 
Mukati mevakasara vasina remuromo. 

